માનવમિત્ર, અમદાવાદ : દક્ષિણ ગુજરાત, મધ્યગુજરાત અને સૌરાષ્ટ્રના કેટલાક ભાગોમાં હળવાથી મધ્યમ વરસાદી ઝાપટા પડવાનો સિલસિલો જારી રહ્યો છે. સુરતના અનેક વિસ્તારો, છોટાઉદેપુર, તાપીના આસપાસના વિસ્તારોમાં ઉલ્લેખનીય વરસાદ થયો છે. બીજી બાજુ બંગાળની ખાડીમાં નવું લો-પ્રેશર સર્જાતા આગામી ત્રણ દિવસમાં ગુજરાત રાજયમાં ભારેથી અતિ ભારે વરસાદની આગાહી હવામાન ખાતા દ્વારા કરવામાં આવી છે, જેમાં અમદાવાદમાં પણ સારા વરસાદની આગાહી વ્યકત કરવામાં આવી હતી.